4.  การวิจัยและพัฒนา

บริษัทฯ ตระหนักถึงความสำคัญของการพัฒนาตนเองอย่างไม่สิ้นสุด
เพื่อให้สนองตอบความต้องการของผู้บริโภคได้ดีที่สุด และสามารถรับมือกับการแข่งขันในอนาคตได้
จึงปรับปรุงประสิทธิภาพการดำเนินงาน โดยได้มีการทดสอบความคิดใหม่ๆ
การพัฒนาเครื่องมือช่วยทำงาน การพัฒนาระบบการทำงาน การวัดและประเมินผล
ตลอดจนการปรับปรุงอย่างต่อเนื่องในด้านต่างๆ ดังนี้

1.  การปรับปรุงโครงสร้างพื้นฐานด้านระบบสื่อสาร และระบบสารสนเทศ บริษัทฯ
    ได้ลงทุนอย่างต่อเนื่องในการพัฒนาระบบคอมพิวเตอร์
    ทั้งด้านฮาร์ดแวร์และซอฟต์แวร์ของทั้งองค์กร โดยเฉพาะอย่างยิ่งตั้งแต่กลางปี พ.ศ. 2543
    เป็นต้นมา เพื่อลดขั้นตอน และเพิ่มความรวดเร็วในการสื่อสารระหว่างหน่วยงาน
    และระหว่างพนักงานที่เกี่ยวข้องกัน นอกจากนั้น ตั้งแต่กลางปี พ.ศ.2545
    ได้จัดซื้อระบบสารสนเทศใหม่ทั้งระบบ โดยมอบหมายให้ บริษัท ดีลอยท์ ทู้ช โธมัทสุ ไชยยศ
    จำกัด เป็นผู้ดำเนินการปรับปรุงซอฟต์แวร์และติดตั้ง
    พร้อมทั้งเตรียมการออกแบบและติดตั้งระบบสื่อสารระหว่างสาขา ศูนย์กระจายสินค้า
    และสำนักงานใหญ่ เพื่อให้สามารถปรับปรุงการทำงานในส่วนต่างๆ
    ได้อย่างมีประสิทธิภาพมากขึ้น มีความน่าเชื่อถือสูงขึ้น รวดเร็วขึ้น ค่าใช้จ่ายระยะยาวลดลง
    สามารถติดต่อสื่อสารแบบ online ได้ตลอดเวลา
    และเพิ่มขีดความสามารถในการให้บริการได้ดีขึ้น
    ระบบสารสนเทศและระบบการติดต่อสื่อสารใหม่นี้ ได้เริ่มทยอยติดตั้งและใช้งานมาตั้งแต่ต้นปี
    พ.ศ.2546 และมีการปรับปรุงซอฟต์แวร์เพื่อให้เหมาะสมกับธุรกิจเรื่อยมา
    จนสามารถใช้ได้ทั่วทั้งองค์กรในปลายปี พ.ศ. 2549

  ในปี พ.ศ. 2551 บริษัทฯ เริ่มโครงการปรับปรุงระบบสารสนเทศที่เรียกว่า Business
  Intelligence เพื่อปรับปรุงประสิทธิภาพการจัดการให้ดีขึ้นอีก
  และจะปรับปรุงระบบการทำงานร่วมกับคู่ค้า ที่เรียกว่า EDI (Electronic Data
  Interchange) เพื่อเพิ่มประสิทธิภาพการทำงานในธุรกิจหนังสือระหว่างกันทั้งระบบให้ดีขึ้น

  เมื่อบริษัทฯ มีสารสนเทศที่ถูกต้อง และรวดเร็ว ผู้บริหารส่วนงานต่างๆ
  จะสามารถใช้ข้อมูลดังกล่าวเพื่อพัฒนาจัดหาสินค้าและบริการ
  ที่ตรงตามความต้องการของลูกค้าให้ได้เร็วที่สุด
  และยังสามารถนำข้อมูลมาปรับปรุงการทำงานให้เกิดประสิทธิภาพสูงสุด
  โดยให้ทุกขั้นตอนของกระบวนการทำงานเกิดคุณค่าในงานอันจะส่งผลให้เกิดการเพิ่มมูลค่าสูงสุดแก่ผู้มีส่วนได้เสียทุกกลุ่มตั้งแต่ลูกค้า
  พนักงาน ผู้ถือหุ้น และสังคม

2.  การปรับปรุงระบบลดการสูญหาย เนื่องจากปัญหาสินค้าสูญหาย
    เป็นปัญหาของธุรกิจค้าปลีกในภาพรวม ซึ่งทำให้สภาพการทำกำไรลดลงอย่างมีนัยสำคัญ
    ในปลายปี พ.ศ. 2549 บริษัทฯ จึงได้เริ่มลงทุนติดตั้งกล้องวงจรปิด (CCTV)
    ที่สาขาของซีเอ็ดบุ๊คเซ็นเตอร์ และร้านในครือข่ายทั้งหมด ที่ศูนย์กระจายสินค้า
    และที่สำนักงานใหญ่ รวมทั้งพัฒนาระบบติดตามจากสำนักงานใหญ่ รวมทั้งจัดตั้งแผนก LPD
    (Lost Prevention Department) ขึ้นมาเมื่อต้นปี พ.ศ.2550
    เพื่อรับผิดชอบการวางมาตรการ พัฒนาระบบงานและระบบการติดตาม
    เพื่อลดการสูญหายลงให้ได้อย่างมีนัยสำคัญ ระบบทั้งหมดนี้ติดตั้งเสร็จเกือบทั้งหมดแล้วในปี
    พ.ศ.2550 ซึ่งส่งผลให้อัตราการสูญหายเมื่อเทียบกับยอดขายในปี พ.ศ.2550 ลดลงอย่างมาก

3.  การปรับปรุงระบบการสื่อสารกับกลุ่มลูกค้าเป้าหมาย และระบบอินเทอร์เน็ต ตั้งแต่ปี พ.ศ.
    2542 เป็นต้นมา บริษัทฯ ตั้งหน่วยงานขึ้นมาโดยเฉพาะ เพื่อพัฒนาเว็บไซต์ www.se-ed.com
    และการให้บริการฟรีอีเมล ฟรีโฮสติ้ง ในชื่อของ se-ed.net ขึ้นมา
    เพื่อใช้เป็นเครื่องมือที่สำคัญในอนาคต ในการสื่อสารกับกลุ่มลูกค้าเป้าหมาย
    การขยายฐานลูกค้า การเพิ่มบริการใหม่ๆ และรองรับระบบการซื้อขาย
    และการให้บริการต่างๆ ผ่านทางอินเทอร์เน็ตในอนาคต
    โดยขณะนี้อยู่ในระหว่างการพัฒนาระบบงานที่เกี่ยวข้อง
    รวมทั้งพัฒนาระบบการสั่งซื้อหนังสือผ่านทางระบบพาณิชย์อิเล็กทรอนิกส์ให้ดีขึ้น

  นอกจากนั้น ตั้งแต่ต้นปี พ.ศ. 2544 เป็นต้นมา บริษัทฯ เริ่มผลิตรายการโทรทัศน์ชื่อ Book
  Variety ซึ่งขณะนี้ออกอากาศทาง TTV 1 Nation Channel
  นับเป็นอีกช่องทางหนึ่งในการสื่อสารกับกลุ่มลูกค้าเป้าหมาย

  ในปลายปี พ.ศ. 2549 บริษัทฯ ได้จัดตั้งแผนก Multimedia Production
  ขึ้นมาเพื่อพัฒนาระบบสื่อสารการตลาด ที่เรียกว่า SE-ED Channel
  เพื่อนำเสนอสินค้าและบริการ รวมถึงการส่งเสริมการขายต่างๆ ผ่านจอ LCD
  และระบบเสียงที่สาขาทั่วประเทศ โดยการควบคุมจากสำนักงานใหญ่
  และได้เริ่มทดสอบใช้งานในกลางปี พ.ศ. 2550
  คาดว่าจะสามารถติดตั้งและใช้งานจริงได้หลังจากกลางปี พ.ศ.2551 เป็นต้นไป

4.  การปรับปรุงระบบการจัดการ และการพัฒนาพนักงาน บริษัทฯ
    ได้พัฒนาหลักสูตรการฝึกอบรมพนักงานในระดับต่างๆ เพื่อให้ทำงานได้ดีขึ้น
    และให้มีความสุขในการทำงานมากขึ้น โดยจัดการฝึกอบรมอย่างต่อเนื่องตลอดมา

  นอกจากนั้น บริษัทฯ ได้พยายามพัฒนาระบบงาน โดยเริ่มต้นทบทวนระบบงานทั้งหมด
  พัฒนาความมีส่วนร่วมของพนักงาน และให้ได้คุณภาพของการให้บริการที่ดีขึ้นเรื่อยๆ
  และยังได้นำเอาเครื่องมือทางการจัดการที่สำคัญ เช่น Balanced Scorecard
  มาเชื่อมโยงเพื่อพัฒนาระบบงาน และพัฒนาเครื่องชี้วัดต่างๆ
  เพื่อนำไปสู่ความเป็นเลิศในแต่ละกระบวนการที่สำคัญต่อการอยู่รอด การเติบโต การแข่งขัน
  และการให้บริการ ที่จะทำให้ลูกค้าและคู่ค้าประทับใจ เพื่อให้แน่ใจว่าบริษัทฯ จะสามารถรักษา
  และพัฒนาความเป็นผู้นำในธุรกิจแต่ละส่วนที่บริษัทฯ ดำเนินงานอยู่ ได้อย่างต่อเนื่องในระยะยาว

5.  การพัฒนาผลิตภัณฑ์ บริษัทฯ พัฒนา ศึกษา และทดลอง เพื่อหาสื่อหรือกลุ่มผลิตภัณฑ์ใหม่ๆ
    รวมถึงกลุ่มสินค้าที่มีนวัตกรรมทางเทคโนโลยีใหม่ๆ
    ที่จะมีบทบาทในการให้ความรู้แก่คนไทยในอนาคต และก้าวทันวิทยาการในยุคโลกาภิวัตน์
    เพื่อตอบสนองความต้องการของผู้บริโภคที่รู้ชัดเจนอยู่แล้ว หรือเป็นความต้องการที่แฝงเร้นอยู่

6.  การขยายสาขา และพัฒนารูปแบบการบริหารพื้นที่ขายในรูปแบบต่างๆ กัน บริษัทฯ
    ศึกษาและทดสอบความเป็นไปได้ ของการเปิดสาขาในรูปแบบต่างๆ
    ด้วยส่วนผสมของสินค้าหลากหลายที่น่าสนใจ และบริการที่ประทับใจ ในทำเลที่แตกต่าง
    ที่มีความสะดวกรองรับการเป็นจุดให้บริการรับสินค้าและการชำระเงินในอนาคต
    รวมถึงการพัฒนาการบริหารพื้นที่ขายใหม่ๆ อย่างต่อเนื่อง โดยร่วมมือกับพันธมิตรทางธุรกิจ
    ที่เป็นเจ้าของพื้นที่และเจ้าของสินค้า นอกจากนี้บริษัทฯ
    ยังปรับปรุงรูปโฉมของสาขาเดิมให้ดูทันสมัยมีสีสันสดใส
    เพื่อให้สอดคล้องกับความต้องการของผู้บริโภคให้มากที่สุด
    ขณะเดียวกันก็ต้องการให้ผู้บริโภคได้รับความสะดวกในการซื้อมากที่สุด